b'\n_START_ARTICLE_\nKraljevi orel\n_START_SECTION_\nOpis\n_START_PARAGRAPH_\nTa velika ujeda je le za spoznanje manj\xc5\xa1a od planinskega orla. V dol\xc5\xbeino meri med 78 in 83 cm, premer peruti pa ima med 195 in 205\xc2\xa0cm. Tudi navzven sta si ti dve roparici zelo podobni, le da je planinski orel mogo\xc4\x8dnej\xc5\xa1i in mo\xc4\x8dnej\xc5\xa1i. Kraljevi orel je bolj \xc4\x8dokatega ustroja, ima kraj\xc5\xa1i rep in ima v nekaterih barvnih razli\xc4\x8dicah (predvsem v \xc5\xa0paniji) bela ramena in svetlej\xc5\xa1e teme. Zaradi \xc5\xa1irokih perutnic je v zraku malce podoben belorepcu, le da nima belega repa, ki je zna\xc4\x8dilen za to ujedo. Ogla\xc5\xa1a se podobno kot krokar s hripavim, lajajo\xc4\x8dim \xc2\xbbkrok-krok-krok\xc2\xab.\n_START_SECTION_\nRaz\xc5\xa1irjenost\n_START_PARAGRAPH_\nEdino podro\xc4\x8dje, kjer se kraljevi orel zadr\xc5\xbeuje celo leto, je Pirenejski polotok in Gibraltar, poletja pa pre\xc5\xbeivlja od vzhodne Evrope do Transbajkala, od koder se \xc4\x8dez zimo umakne v pore\xc4\x8dje Nila, na Arabski polotok in ju\xc5\xbeno Azijo. Spada med ogro\xc5\xbeene \xc5\xbeivalske vrste._NEWLINE_Njegovo \xc5\xbeivljenjsko okolje so odprti, ravni predeli z redkim drevjem ter stepe, kjer lovi manj\xc5\xa1e glodavce, najve\xc4\x8d suslike, pa tudi zajce, hr\xc4\x8dke in mi\xc5\xa1i. Redkeje se hrani s pticami, pogosto tudi z mrhovino._NEWLINE_Gnezdi enkrat letno v mesecih marcu in aprilu v gnezdih na drevesih, kamor samica odlo\xc5\xbei dva ali tri jajca.'